自鵝城乘舟至河源風雨日作江流湍激以寸步進感歎有作
作者：李綱
朝代：宋

paragraphs: 榜舟泝迴溪，夏潦適川漲。
驚湍激怒瀾，怪石立異狀。
篙師巧爲計，巨細施石上。
譟呼集衆力，進寸退尋丈。
峥嶸三數峰，竟日不離望。
乃知勢不便，智力未足仗。
我行極江海，幸免魚腹葬。
書生妙言辭，過謂神所相。
及茲困溝瀆，更覺水石壯。
翻思泛滄溟，千里纔一餉。
豈惟小中州，端欲簉崑閬。
斯遊不可忘，臨風默惆悵。